R. Fico, poslanec: (2003-05-20):
Súhlasím so všetkými názormi, ktoré hovoria, že slovenskí dôchodcovia sú dnes v postavení, ktoré je sociálne horšie, ako bolo v roku 1989 a predtým. Treba si naozaj oprávnene stavať otázku, či sme všetci v roku 1989, v roku 1990 očakávali takýto vývoj v sociálnej situácii a či je to naozaj to, čo sme chceli aj naozaj dosiahnuť. Viete, my to všetci pri našich platoch vidíme inak. Ak sa naše platy pohybujú na úrovni 50 000 korún alebo ak jednoducho sme ešte schopní popri platoch poslancov mať iné príjmy z publikačnej činnosti alebo príjmy z podnikateľskej činnosti, tak nám nerobí problém zaplatiť faktúru 10 000 alebo 11 000 korún. Ale sú tu dôchodcovia, vážené dámy a páni, ktorí dostali pred niekoľkými týždňami faktúru 11 000 korún napr. za elektrinu alebo za plyn, a pritom celkový príjem aj pre manžela, aj pre manželku v rodine je 10 500 korún za konkrétny mesiac. Ak teda zaplatia faktúru, nezostáva im absolútne nič, ešte musia siahnuť na rezervy, aby zaplatili to, čo od nich požadujú elektrárne alebo plynárne, všetky ich ostatné výdavky spojené so životom musia ísť na úkor predchádzajúcich zárobkov. Chcem vás preto požiadať, aby sme naozaj sa tejto téme venovali podstatne citlivejšie, ako sme to robili v minulosti, pretože najmä za posledné 2 alebo 3 roky došlo k výraznému zhoršeniu postavenia dôchodcov na Slovensku. Chcem vás požiadať aj o to, aby sme nepodceňovali tento fenomén, pretože je otázka času, dokedy ešte budú tolerovať dôchodcovia situáciu, keď ich výdavky sú dlhodobo podstatne vyššie, ako sú konkrétne príjmy. Z tohto dôvodu som naozaj presvedčený, že sme povinní uvažovať, pokiaľ ide o zvyšovanie dôchodkov v Slovenskej republike, o maximálne možnej hranici, ktorú nám dovoľujú konkrétne čísla. Chcem v mene poslaneckého klubu strany Smer povedať, že podporíme všetky pozmeňujúce návrhy, ktoré budú viesť k zvýšeniu čísla 5 %. Ak teda príde návrh na 10 %, či to bude napr. zo strany Hnutia za demokratické Slovensko alebo zo strany Komunistickej strany, určite tento návrh podporíme. (Potlesk.) Myslíme si však súčasne, že treba prísť aj s návrhmi, ktoré sú do určitej miery kompromisné a ktoré môžu osloviť aj poslancov vládnej koalície. Preto možno je dobré, že si opozícia takýmto spôsobom rozdelí svoje postavenie. Poslanecký klub strany Smer bude navrhovať 8-percentné zvýšenie dôchodkov. A veríme, že tento kompromis môže naozaj osloviť všetkých zainteresovaných v Národnej rade Slovenskej republiky. V každom prípade zvyšovanie dôchodkov považujeme za povinnosť, to nie je naša veľkorysosť alebo naša láskavosť, je to naša zákonná povinnosť vždy reagovať na zvyšovanie dopadov na reálny život ľudí, ktoré sú podstatne, ale podstatne vyššie, ako hovorili tí, ktorí pripravovali reformy v poslednom období. Chcem využiť, vážené dámy a páni, túto situáciu a predložiť jeden návrh uznesenia, o ktorom by sme hlasovali spolu s uznesením ohľadne návrhu zákona o zvyšovaní dôchodkov. Obraciam sa predovšetkým na pána ministra, ktorý tu sedí, a snažím sa u neho nájsť podporu v myšlienke, aby vláda Slovenskej republiky pristúpila k podpisu Európskeho zákonníka sociálneho zabezpečenia a protokolu k Európskemu zákonníku sociálneho zabezpečenia.  (Potlesk.) Prečo to hovorím? Hovorím to preto, lebo ide o dokumenty, ktoré boli ako medzinárodné dokumenty prijaté na pôde Rady Európy a ktoré nadobudli platnosť 17. marca 1968. Úzko súvisia s Európskou sociálnou chartou, ktorú Slovensko podpísalo už v novembri 1999. A práve čl. 12 ods. 3 charty sa odvoláva na zákonník ako podklad stanovujúci minimálne štandardy sociálneho zabezpečenia, o dosiahnutie ktorých by sa mali zmluvné strany Európskej sociálnej charty usilovať. Chcem len zdôrazniť, že Európsky sociálny zákonník sa naozaj týka minimálnych štandardov, minimálnych výšok dávok počas choroby, nezamestnanosti, staroby, a keďže dnes hovoríme o dôchodkoch, podčiarkujem predovšetkým starobu, materstva, invalidity a pre pozostalých. Ak sa krajina prihlási k týmto štandardom, tak sa hlási aj k demokratickým hodnotám, ktoré vyznávajú štáty Európy. Myslím si, že Slovenská republika by mala urýchlene pristúpiť k Európskemu sociálnemu zákonníku z toho dôvodu, že návrhy, ktoré sa predkladajú či už v oblasti zdravotníctva, sociálnej sféry alebo aj v ďalších oblastiach, ohrozujú štandardy, ktoré donedávna plne zodpovedali medzinárodným kritériám. Môžem konštatovať, že ak sa porovnávali štandardy slovenského sociálneho systému s medzinárodnými kritériami niekedy na úrovni rokov 2001 alebo 2002, mohli sme plus, mínus s určitými výnimkami konštatovať, že slovenský systém sociálneho zabezpečenia vo všetkých oblastiach, ktoré som spomínal, vyhovuje týmto medzinárodným kritériám. Ale kroky ktoré sa robia v poslednom čase zo strany vlády Slovenskej republiky ohrozujú tento štandard. A ja sa vcelku nečudujem, že nie je vládna koalícia pripravená podporiť Európsky sociálny zákonník, pretože nechcú, aby nad nimi visel nejaký Damoklov meč, medzinárodný štandard, ktoré by bránili vláde Slovenskej republiky prijímať také necitlivé antisociálne opatrenia, ako momentálne navrhuje. Ak to myslí vláda Slovenskej republiky vážne s tým, že chce zo Slovenska klasický sociálny a právny štát, teda taký, ktorý je prioritou pre celú Európu, mala by sa usilovať o urýchlený podpis Európskeho zákonníka sociálneho zabezpečenia, ako aj protokolu k tomuto zákonníku a potom, samozrejme, otvoriť následne celý proces ratifikácie. Z tohto dôvodu, vážený pán predseda, vážené dámy a páni, predkladám návrh uznesenia Národnej rady Slovenskej republiky tohto znenia: „Národná rada Slovenskej republiky žiada vládu Slovenskej republiky, aby pristúpila k podpisu Európskeho zákonníka sociálneho zabezpečenia a protokolu k Európskemu zákonníku sociálneho zabezpečenia.“ Toto je text návrhu uznesenia, ktorý predkladám v mene asi 6 alebo 7 poslancov, ktorí návrh podpísali. Chcel by som ešte uviesť, že tento medzinárodný dokument už bol predmetom politických diskusií v predchádzajúcom volebnom období, myslím, že to tu môžem povedať. Bol o. i. aj súčasťou agendy Strany demokratickej ľavice, ktorá vyzbierala na podporu k tomuto dokumentu petíciu s podpismi 75 000 ľudí. Považujem to naozaj za petíciu pomerne závažnú, ktorá existuje, ktorá má stále svoju platnosť, teda petíciu, ktorá vyzýva vládu Slovenskej republiky, aby sa k Európskemu zákonníku sociálneho zabezpečenia prihlásila a podpísala ho. Takže prosím ešte raz, vážené dámy a páni, nepozerajme na zvyšovanie dôchodkov ako na našu veľkorysosť alebo láskavosť, ale ako na našu povinnosť. Berme do úvahy, že sa šíri po Slovensku chudoba ako rakovina medzi dôchodcami a že je potrebné teraz stanoviť bariéry medzinárodné vláde Slovenskej republiky, pokiaľ ide o reformy v oblasti sociálneho zabezpečenia. Dúfam, že návrh uznesenia, ktorý nie je konfliktný, je to návrh, ktorý vedie vládu Slovenskej republiky ku krokom, ktoré urobili mnohé členské krajiny Rady Európy, bude akceptovaný v Národnej rade Slovenskej republiky ako hlasmi opozície tak aj hlasmi vládnej koalície. Ďakujem veľmi pekne. (Potlesk.)